V minulosti hovorila Jane Fonda ženám po celom svete, ako majú vyzerať a čo majú robiť pre dokonalé telo. Podstatou bolo veľa pohybu.
Modelky ako Claudia Schiffer či Cindy Crawford síce boli neuveriteľne sexi, ale nemali od ostatných bežných žien ďaleko.
Potom prišla Kate Moss a naštartovala mániu extrémne štíhlych tiel, v ktorej sa vyžívali najmä prirodzene chudé ženy a dievčatá. Paralelne s chudými telami nastúpila aj éra silikónov a Pamela Anderson.
Rýchle obrátky
Trendy však v posledných rokoch nabrali na obrátkach a menia sa ešte rýchlejšie. Rok 2015 priniesol asi najnedosiahnutejší trend dokonalých tiel, aký sme tu doposiaľ mali.
Na piedestáli stojí moderná Venuša, ktorej tvary reprezentujú známe krásky ako Beyoncé, Kim Kardashian či Jennifer Lopez.
Sociálne siete zasypávajú fotografie ich postáv, o ktoré sa starajú špičkoví tréneri, výživoví poradcovia, dietológovia, vizážisti, stylisti či dokonca plastickí chirurgovia.
Presýpacie hodiny
Vytvára sa domnienka, že súčasná žena s dokonalým telom má pekne tvarované poprsie, štíhly pás, širšie boky, štíhle nohy a bezchybnú pleť.
Lenže problémom je, že množstvo žien, ktoré sa snaží dosiahnuť takýto vzhľad, si neuvedomuje, že prirodzenou cestou to nepôjde alebo to pôjde len s obrovskými ťažkosťami, mentálnymi či fyzickými.
Nutričná poradkyňa Eva Blaho pripomína: "Určité veci nezmeníme. Dĺžka nôh, veľkosť pŕs, ak nerátame plastiku či stavbu kostí ovplyvniť nemôžeme. Jediné, čo môžeme ovplyvniť je svalstvo, výkonnosť, sila, pokožka a zdravie orgánov."
Najdôležitejšie správy z východu Slovenska čítajte na Korzar.sme.sk.